Perd op Reho-pad raakgery - Accidents - Windhoek Express
Saturday, June 19th, 2021 21:46:28
Perd op Reho-pad raakgery
17 February 2019 | Accidents
'n Perd wat Woensdag langs die pad op Rehoboth deur 'n voertuig raakgery is, is uitgesit ná daar gevind is beide sy twee voorbene is gebreek en dat hy inwendige beserings opgedoen het.
'n Inskrywing op sosiale media het dit laat blyk die perd is vir dood gelaat en daar is gevra dat die eienaar sy perd van kant moet kom maak sodat die dier nie meer ly nie.
Verskeie inskrywings het gevolg, onder andere dat die polisie, ministerie of die Dierebeskermingsvereniging gekontak moet word. "Dit gaan beter wees om die perd te skiet sodat dit nie meer ly nie, maar die regte persone moet van die voorval in kennis gestel word," het een persoon gesê.
By navrae het die Dierebeskermingsvereniging in Windhoek gesê die saak is by hulle aangemeld. "Ons is bewus van die voorval en die saak is op die toneel hanteer," het 'n woordvoerder van die DBV gesê.
Die woordvoerder het voorts gesê verklarings is op die toneel geneem en niemand het die perd net daar gelos om te ly nie.
Daar kon egter nie vasgestel word van waar die perd kom of aan wie dit behoort nie.
Inwoners van veral Rehoboth is reeds moedeloos vir diere wat vryelik in die gebied gelos word en talle ongelukke veroorsaak omdat diere in die pad gaan staan.
"Wat soek die perd in die pad? Hoeveel mense is nie al dood deur hulle nie?" het nog iemand op sosiale media geskryf.
Verskeie ongelukke is veral die afgelope jaar veroorsaak weens beeste wat op die pad tussen Windhoek en Rehoboth in en langs die pad staan.